Gregorius, episcopus servus servorum Dei, dilectis filiis abbati et conventui Sancti Benedicti Floriacensis salutem et apostolicam benedictionem. Ex parte vestra fuit propositum coram nobis quod quidam archiepiscopi et episcopi et alii ecclesiarum prelati grangias et alias domos vestras, quae visitacione non indigent, et in quibus archiepiscopi et episcopi vel alii ecclesiarum prelati procurationes hactenus minime habuerunt, visitare contendunt ut sic procurationes extorqueant ab eisdem. Cum ergo visitatione non egentes hujusmodi grangie sive domus ulle procurationes, que ratione visitacionis debentur, consueverunt prelatis aliquibus exhibere, auctoritate presentium dictrictius inhibemus ne quis ab illis procurationes hujusmodi exigere vel extorquere presumat. Nulli ergo, etc. Datum Laterani, X kal. januarii, pontificatus nostri anno primo.